249 Nubes

In nube potest notari status cuiuslibet victoris. Nam nubes habet splendorem quia a sole illuminatur, habet decorem quia a terra eleuantur, habet fulgorem quia a mari elongatur. Sic sanctus quisque habet cogitationis splendorem, contemplationis decorem, benignitatis dulcorem.

De primo, Gen. 9[:13]: *Arcum meum ponam in nubibus* celi. Hoc fit quia celestis sciencia ponitur in prophetis et apostolicis viris. Secundum illud Ysai. 60[:8]: *Qui sunt isti qui ut nubes volant*, quandam per celerem affectionem, pluunt per erudicionem, tonant per communicacionem, coruscant per operacionem. Quas quidem condiciones sed bonus predicator habere secundum pluuium.

Nubes elongatur a terra stadiis quadraginta. Vnde Job [7:15]: *Suspendium elegit anima mea*, id est, a terrenis affectibus suspensionem. Tales suspensiones nos debemus habere ne sensus nostri in terrenis corrumpantur. Videmus enim quod licet a terra a pedibus nostris teratur et conculcetur. Tamen, terra plus nocet nudis pedius quam calciatis, sic terreni affectus plus nocent sanctis cordibus si nimis tangantur.

Tercio, sanctus quisque habet dulcorem velud nubes, quia aqua marina in mari est salsa, sed in nube sit dulcis, sic iste sanctus. Vnde de isto potest verificari illud 3 Reg. 18[:44]: *Nubecula* diminutiue quia paruus per humilitate, leuis sine pondere peccati. *Ascendebat de mari*, vere *nubecula* diminiutive quia paruus per humiliatorem, leuis sine pondere peccati. *Ascendebat de mari*, id est, de mundo qui comparatur mari propter multas proprietates.

De quibus vide supra capitulo [222] Mare et capitulo [239] Mundus.

¶ Item, nubes dicitur beata virgo quia agilis per obedienciam, candida per pudiciciam, leuis per inopiam. Nubes quidem erat filiis Israel inducatum itineris in signum federis in temperamentum aeris, Exod. 13[:21].

¶ Item, nubes est leuis in motu, Ysai. 60[:8]: *Qui sunt isti qui ut nubes volant*. Est sullimis in situ, Ysai. 14[:14]: *Ascendam super altitudinem nubium*. Est /f. 76va/ vtilis in effectu, Psal. [146:8]: *Operit cælum nubibus, et parat terræ pluviam*. Sic Maria fuit leuis quantum ad culpe incorrupcionem, Ysai. 19[:1]: *Ascendit Dominus super nubem leuem* quod exponitur de carne virginis.

Secundo, fuit sullimis per vite perfeccionem, Num. 10[:11]: Hec *nubes eleuata est*. Ideo elevacione mala que est per presumpcionem in corde, per iactanciam in sermone, per ostentacionem in opere. De quo dicitur 3 Reg. 1[:5]: *Adonias filius Haggith eleuabatur*. Ecce primum, *dicens*, ecce, *Ego regnabo*. Ecce secundum, *Et fecit sibi currus*.

Ecce tercium, sed econtra fuit de beata virgine. Nam ipsa eleuabatur de statu vie ad statum patrie, 1 Reg. 2[:8]: *De stercore eleuat pauperem*, de statu accidie ad statum contemplatiue, Ezech. 1[:21]: *Cum euntibus ibant*, meditando, *et cum stantibus stabant*, expectando et se ipsos discuciendo, *et cum eleuatis eleuabantur*, contemplando. Et Job 39[:27]: *Numquid ad preceptum tuum eleuabitur aquila*, id est, Maria que velud aquila est nobilis genere, perspicarum visu, agilis volatu.

Tercio, ipsa eleuabatur de statu gratie ad statum glorie, Psal. [8:2]: *Eleuata est magnificentia tua super celos*, videlicet, fuit vtilis per venie inpetracionem, 3 Reg. 18[:44-45]: *Nubecula parua quasi vestigium hominis ascendebat de* *mari*. Et sequitur *et facta est pluuia grandis*.

Item, Maria est a terris eleuata per terrenorum abieccionem est, sursum agitata per deuocionem.

¶ Est rorida per pluuia, id est, per graciam, Psal. [71:6]: *Descendet sicut pluuia in vellus*.

Item, ipsa est frigida per castitatem. Nam temporat hominis concupiscentiam et iudicis. Nam Eccli. 35[:26]: *Speciosa misericordia Dei in tempore tribulationis*, et *quasi nubes in tempore siccitatis*. Psal. [104:39]: *Dedit nubem in protectionem eorum*. Et Apo. 14[:14]: *Vidi et ecce* *nubem candidam*.

¶ Item, quantum ad factum assumpcionis Maria velud nubes sullimis est in situ, agelis in motu, vtilis in effectum, quia ipsa est sullimis per eminentem exaltacionem, agilis est ad precis inuocacionem, vtilis per venie impetracionem.

De primo, Eccli. 24[:7]: *Ego in altissimis* *habitavi*. Et in nube se Deo ac filius diceret, Filius Dei ego sum, cum patre regno, sed in virgine maneo.

De secundo, quia ipsa est prona ad exaudiendum, pocius comparatur columpne nubis quam columpne ignis. Secundum illud Eccli. 24[:7]: *Thronus meus in columpna nubis*. Nubes enim est repressiua calores et largitiua humoris, sed columpna ignis est adustiua.

De tercio, quod ipsa sit vtilis in effectu, in parciendo graciam, tradunt doctores Anselmus et Bernardus, Psal. [146:8]: *Operit celum nubibus, et parat terre pluuiam*.

Item, beata Maria comparatur nubi propter tria. Nam nubes tegit et abscondit solem, effundit ymbrem, recipit yridem. Sic Maria est nubes dilatata ad graciam diffundum est, nubes radicata ad verbum capiendum.

De primo, Ezech. 32[:7]: *Solem nube tegam*. De secundo, in Psal. [146:8]: *Operit celum nubibus et parat terra pluuiam*. De tercio, Gen. 9[:13]: *Archum meum ponam in nubibus* celi.